पीपीएलमा तीन विदेशी खेलाडी
नमस्ते पोखरा प्रिमियर लिग (पीपीएल) को दोस्रो संस्करणमा तीन विदेशी खेलाडीले प्रतिस्पर्धा गर्न पाउने भएका छन् । गत वर्ष सम्पन्न पहिलो संस्करणमा दुई विदेशी खेलाडी कोटामात्र राखिएको थियो । दोस्रो संस्करण शनिबार पोखरा रंगशालामा सुरु हुँदै छ । 
काठमाडौँ — नमस्ते पोखरा प्रिमियर लिग (पीपीएल) को दोस्रो संस्करणमा तीन विदेशी खेलाडीले प्रतिस्पर्धा गर्न पाउने भएका छन् । गत वर्ष सम्पन्न पहिलो संस्करणमा दुई विदेशी खेलाडी कोटामात्र राखिएको थियो । दोस्रो संस्करण शनिबार पोखरा रंगशालामा सुरु हुँदै छ । पुस १२ सम्म हुने प्रतियोगितामा काठमाडौं गोल्डेन्स वारियर्स, विराटनगर टाइटन्स, पोखरा पल्टन, बुटवल ब्लास्टर्स, चितवन राइनोज र धनगढी ब्लुज गरी ६ फ्रेन्चाइज टोलीले प्रतिस्पर्धा गर्नेछन् । शनिबार पोखरा पल्टन र काठमाडौं गोल्डेन्सबीच खेल हुनेछ । काठमाडौं यसै संस्करणबाट प्रतिस्पर्धा गर्न लागेको टोली हो । विजेताले २७ र उपविजेताले १० लाख रुपैयाँ पुरस्कार पाउने आयोजक क्विन्स इभेन्ट म्यानेजमेन्टले बिहीबार जनाएको छ । गतवर्षको जति नै यसपालि पनि नगद पुरस्कार राखिएको हो । गत वर्ष पोखरा पल्टनले चितवन राइनोजलाई ४ विकेटले पराजित गरी उपाधि जितेको थियो । व्यक्तिगत विधामा उत्कृष्ट हुने तीन खेलाडीलाई मोटरसाइकल प्रदान गरिने आयोजकले जनाएको छ । म्यान अफ द सिरिज, उत्कृष्ट ब्याट्सम्यान र बलरलाई जगदम्बा मोटर्सले टीभीएस मोटरसाइकल प्रदान गर्नेछ । मोस्ट भ्यालुएबल खेलाडीलाई १ लाख, इमर्जिङ खेलाडीलाई ५० हजार, प्रत्येक खेलको म्यान अफ द म्याचलाई नेपाल टेलिकमको प्रायोजनमा १० हजार प्रदान गरिने भएको छ । उत्कृष्ट क्याच लिने र छिटो अर्धशतक बनाउनेलाई पुरस्कृत गरिनेछ ।